
Tisztelt Képviselő-testület!

Borzavár belterület 460 helyrajzi számú, kivett lakóház, udvar megnevezésű, 374 m² területű, valamint a Borzavár belterület 461 helyrajzi számú kivett beépítetlen terület megnevezésű 194 m² területű ingatlan a Magyar Állam tulajdonában van. A tulajdonosi jogokat a Magyar Nemzeti Vagyonkezelő Zártkörűen működő Részvénytársaság (1133 Budapest, Pozsonyi út 56., a továbbiakban: MNV Zrt.) gyakorolja.

A nemzeti vagyonról szóló 2011. évi CXCVI. törvény (a továbbiakban: Nvtv.) 13. § (3) bekezdése és az állami vagyonról szóló 2007. évi CVI. törvény (a továbbiakban: Vtv.) 36. § (1) bekezdése alapján állami vagyon tulajdonjogát ingyenesen átruházni csak törvényben meghatározott esetekben és feltételekkel lehet.

A Vtv. 36. § (2) bekezdése c) pontja szerint állami vagyon tulajdonjoga ingyenesen átruházható helyi önkormányzat javára törvényben vagy törvény felhatalmazása alapján kiadott jogszabályban foglalt feladatai elősegítése érdekében.

Az állami vagyon ingyenes átruházásának részletes szabályait az állami vagyonnal való gazdálkodásról szóló 254/2007. (X. 4.) Korm. rendelet (a továbbiakban: Vhr.) VIII. fejezete tartalmazza.

A Vhr. 50. § (2) bekezdése értelmében állami tulajdonban álló ingatlanra és ingó vagyonelemre vonatkozó ingyenes tulajdonba adási kérelemnek az alábbiakat kell tartalmaznia, illetve ahhoz csatolni szükséges:

a) a tulajdonba adásra vonatkozó igényt [vagyis határozott kérelmet], megjelölve a konkrét felhasználási célt [az adott ingatlanra vonatkozó, egyedileg meghatározott pontos célkitűzést, amely nem egyenlő a segítendő feladat fogalmával], valamint a segítendő feladatot [pl. a Magyarország helyi önkormányzatairól szóló 2011. évi CLXXXIX. törvényben (a továbbiakban: Mötv.) vagy egyéb vonatkozó jogszabályban meghatározott valamely konkrét önkormányzati, állami feladatot] és az azt előíró jogszabályi rendelkezést [a megjelölt feladatnak megfelelően pl. a Mötv. 13. § (1) bekezdésére történő hivatkozást];

 b) a kezdeményező nyilatkozatát arról, hogy vállalja a tulajdonba adás érdekében felmerülő költségek – ideértve a művelési ág szükséges megváltoztatásának költségét – megtérítését;

c) helyi önkormányzat kezdeményezése esetén a képviselő-testület határozatát, amely az állami vagyon igényléséről hozott döntést tartalmazza [tekintettel arra, hogy az önkormányzat nevében a képviselő-testület jár el, az a), b) és d) pontban írtakat is a képviselő-testületi határozatban szükséges rögzíteni.

 d) védettség (örökségvédelmi, természetvédelmi, illetve Natura 2000) fennállása esetén annak megjelölését, valamint az ahhoz kapcsolódó kötelezettségek vállalását.

A jogszabályi feltételeknek megfelelő ingyenes vagyonátruházási kérelmek tárgyában a Vtv. 36. § (3) bekezdése alapján a Kormány nyilvános határozatával dönt, a Vtv. 36. § (6)-(8) bekezdésében foglaltak kivételével. A Vhr. 51. § (7b) bekezdése értelmében az MNV Zrt. – az állami vagyon felügyeletéért felelős miniszter útján – negyedévente tesz ingyenes tulajdonba adásra vonatkozó javaslatot a Kormány részére.

Az MNV Zrt. Igazgatósága saját hatáskörben jogosult dönteni helyi önkormányzat javára legfeljebb bruttó 25 millió forint forgalmi értékű ingatlan ingyenes tulajdonba adásáról a Vtv. 36. § (7) bekezdése alapján.

A Kormány, illetve az MNV Zrt. Igazgatóságának döntéséről - ideértve a szerződéskötéshez szükséges legfontosabb tudnivalókat is - az MNV Zrt. a döntéshozatalt követően tájékoztatja a kérelmezőt.

A kérelem döntéshozók által történő támogatása esetén az MNV Zrt. az ingyenes tulajdonjog átruházására vonatkozóan a kérelmezővel szerződést köt.

A Borzavár, Alkotmány utca 1/B. alatti ingatlanon lévő orvosi rendelő jogszabályi környezetnek megfelelő akadálymentesítési problémák miatt javaslom Tisztelt Képviselő-testületnek a postaépület ingatlan tulajdonjogának ingyenes önkormányzati tulajdonba adásának kezdeményezését. 

Kérem a tisztelt Képviselő-testülettől az előterjesztés megvitatását és a határozati javaslat elfogadását.


Borzavár, 2026. szeptember 18.

 
							Skobrák Viktória
                                                                                     polgármester




Határozati javaslat


Borzavár Községi Önkormányzat Képviselő-testületének
…/2026.(...) határozata

Borzavár belterület 460 és 461 helyrajzi számú ingatlanok – Postaépület – ingyenes önkormányzati tulajdonba adásának tárgyában 


1. Borzavár Községi Önkormányzat Képviselő-testülete a nemzeti vagyonról szóló 2011. évi CXCVI. törvény 13. §-ában foglaltak, valamint az állami vagyonról szóló 2007. évi CVI. törvény 36. § (2) bekezdésének c) pontja alapján a Magyar Nemzeti Vagyonkezelő Zrt-nél kezdeményezi és kérelmezi a Magyar Állam tulajdonában és a Magyar Nemzeti Vagyonkezelő Zrt. vagyonkezelésében lévő, Borzavár, Fő út 39., 460 helyrajzi számon felvett, kivett lakóház, udvar megnevezésű, 374 m2 területű, valamint a Borzavár, Fő út 39., 461 helyrajzi számon felvett, kivett beépítetlen terület megnevezésű, 194 m2 területű ingatlanok 1/1 tulajdoni hányadának ingyenes önkormányzati tulajdonba adását.

2. Az 1. pontban nevesített ingatlanokat az Önkormányzat a Magyarország helyi önkormányzatairól szóló 2011. CLXXXIX. törvény 13. § (1) bekezdés 4. pontjában meghatározott egészségügyi alapellátás feladatainak ellátása érdekében kívánja tulajdonba venni és orvosi rendelő céljára kívánja felhasználni.

3. Borzavár Községi Önkormányzat Képviselő-testülete vállalja a tulajdonba adás érdekében felmerülő költségek – ideértve a művelési ág szükséges megváltoztatásának költségét – megtérítését.

4. Az igényelt ingatlanok nem állnak örökségvédelmi / természetvédelmi / helyi / Natura 2000 védettség alatt. 

5. Borzavár Községi Önkormányzat Képviselő-testülete felhatalmazza a polgármestert, hogy az 1. pontban nevesített ingatlanok ingyenes önkormányzati tulajdonba adásával kapcsolatos eljárás során az MNV Zrt. felé teljes jogkörben eljárjon, és valamennyi jognyilatkozatot megtegyen.

6. Borzavár Községi Önkormányzat Képviselő-testülete felhatalmazza a polgármestert, hogy az 1. pontban nevesített ingatlanok ingyenes önkormányzati tulajdonba adására vonatkozó megállapodást aláírja.


Felelős: 	1-6. pontok esetében: Skobrák Viktória polgármester
Határidő:	1-4. pontok esetében: azonnal
	5. pont esetében: folyamatos
	6. pont esetében: pozitív döntést követően 
